PRIEVIDZA. Veľkonočné trhy v Prievidzi budú na Námestí slobody od 26. do 29. marca. Ako uviedol hovorca mesta Michal Ďureje, ich súčasťou bude po prvýkrát aj hospodársky dvor ako ukážka chovu drobných hospodárskych zvierat.
"Veľkonočné trhy sú tradičným jarným podujatím. Prezentujú a predávajú sa tam hlavne tradičné Veľkonočné výrobky a jarný sortiment," povedal hovorca mesta.
Hospodársky dvor, ktorý bol v uplynulých dvoch rokoch súčasťou Baníckeho jarmoku, presunuli na Veľkonočné trhy. Mesto ho organizuje spoločne s Oblastnou organizáciou Slovenského zväzu drobnochovateľov z Nitrianskeho Rudna. Fungovať bude na centrálnej ploche Námestia slobody každý deň v čase predajnej doby stánkov, od ôsmej do osemnástej hodiny.
"Na prehliadku zvierat v hospodárskom dvore pozývame všetkých návštevníkov Veľkonočných trhov a zvlášť detských návštevníkov, ako aj kolektívy materských a základných škôl," povedal Michal Ďureje. Ako dodal, návštevníkov trhov bude vítať vstupná jarná brána a okrem stánkov s jarným sortimentom bude pripravený i detský drevený kolotoč.